Table of Contents

Title Page

© Digi-Book Magyarország Kiadó, 2026

SZEMÉLYEK

PERZSÁK

A BORÍTÓT A DIGI-BOOK KIADÓ TERVEZTE

Aiszkhülosz

PERZSÁK

fordította:
Csengery János

BUDAÖRS, 2026

DIGI-BOOK MAGYARORSZÁG KIADÓ

www.digi-book.hu

ISBN 978-963-678-278-8 EPUB
ISBN 978-963-678-279-5 MOBI

© Digi-Book Magyarország Kiadó, 2026

a mű eredeti címe:
Πέρσαι

első előadás: Kr.e. 472.
az elektronikus változat az 1941. évi
magyar kiadás alapján készült

a borító ókori görög vázakép
felhasználásával készült

Az e-kiadás szerzői jogi megjegyzései

Ennek az e-könyvnek a felhasználási joga kizárólag az Ön személyes használatára terjed ki. Ezt az e-könyvet nem lehet ismételt értékesítésre továbbadni, sem továbbértékesíteni; nem lehet többszörözni és tilos más személynek továbbadni! Ha szeretné ezt az e-könyvet más személyekkel is megosztani, kérjük, hogy minden további személy számára vásároljon újabb példányokat. Ha Ön úgy olvassa ezt az e-könyvet, hogy azt nem vásárolta meg, vagy nem az Ön személyes használatára lett megvásárolva, úgy kérjük, hogy küldje azt vissza a http://www.digi-book.hu címre és vásárolja meg ott saját példányát. Köszönjük, hogy tiszteletben tartja ennek a szerzőnek és kiadónak a fáradságos munkáját.

SZEMÉLYEK

Xerxész, perzsa király

Atossza, Xerxész anyja, Dareiosz özvegye

Dareiosz árnya

Perzsa vének kara

Hírdető

kíséretek

PERZSÁK

Színhely: Szabad tér a szuszai ősi tanácsház előtt Perzsiában. Jobbra: Dareiosz sírja emelkedik. Xerxész tanácsurainak kara a parodosz[1] ütemére lépdelve gyülekezik az orkesztrában. A bevonulót a karvezető recitálja fuvolakísérettel.

KARVEZETŐ.
Mi vagyunk ama perzsa sereg hívei,
Mely kivonult a hellászi földre,
S őrizzük a dús, az arany palotát,
Mivelhogy a kor s rang tisztje szerint s
Nagyurunk, Xerxész, a dareioszi sarj
Maga hagyta meg azt,
Hogy ez ország őrei legyünk.
Ámde szívem most retteg a vésztől
S nyugtalanul ver benn e kebelben,
Vajon hazatér-e megint a király
S aranyos hadak ezre?
Az Ázsiaszült ifjú haderő
Mind hadba vonult, siratja az ország,
Mert bírt se gyalog, se lovas követ onnan is
Perzsák székhelyire nem hoz.
Odahagyták Szuszát, Agbatanát,
Oda Kisszia[2] ős bástyája falát
S kivonult seregük,
Lóháton ezek, de hajón amazok
S mentek gyalog is,
Hadi nép nagy-sűrű rajokban.
Így megy Amisztrész s Artaphrenész is
És Megabatész és Antaszpesz,
Mind perzsa vezér,
- Megannyi király, a királyt uraló, -
Rendezni hadunkat mind kivonul;
Íjat hordoz emez, lóháton ül az,
Ránézni iszony, ha csatáznak, iszony,
Betölti merész dac a keblük.
Megy a lószerető Artembarész is
És Maszisztrész, megy a jónyilazó
Imaiosz, a hős, Pharandakész
S paripát hajtó Szoszthanész.
A nagy és sokakat nevelő Nílus
Küldötteiként: Szusziszkanész,
Pegasztagon, egyiptomi sarj,
Meg a szent Memphisnek erős ura is,
A nagy Arszamesz, Ariomardosz,
Kit az ős Thébának[3] a széke ural,
S a mocsárt lakozó[4] evezős hadi nép
Szám nélküli nagy sokasága.
Erre következik a puha lüdek
Tömege, kik a szárazföld fiain
Urak, és akiket jő Mitrogathesz,
S Arkteusz, a derék, gondos hadi fők,
Meg a kincsben, aranyban dús Szardesz
Küld sok szekeres hadinéppel elő,
Csupa négy meg hatfogatú sorokat:
Félelmes látni e látványt.
Készül a szent Tmólosz szomszédja:[5]
Hellaszra reá veti a rabigát,
Mardon, Tharübisz, a lándzsatörők,
Meg a müszusz kopjavetők, Babilon
Kinccsel tele városa küld elegyes,
Nyüzsgő rajokat, evezősöket is,
Meg nyílfeszítésben ügyes fiakat;
És Ázsia kardforgatni tudó
Raja mind kivonul
Az erős fejedelmi parancsra.
A férfiak ily virágait adá
Oda perzsa honunk;
Ezek után vágyódva, epedve
Sóhajt a szülőanya, Ázsia most,
S az anyák meg a nők a lomha időt
Számlálva remegnek örökké.

(A karvezető elhangzott anapesztusai alatt a kar elhelyezkedett s a következő énekbe fog.)

KAR.

Első strófé.
Tova kelt már ama szomszéd, szembenálló
Területre a királynak
Falat ontó hadi népe
Kötelekkel összefűzött
Tutajokban,
Tova Helle szorosán[6]
S az erősen összerovott út[7] igát
Vet a tengernek nyakára.

Első antistrófé.
Ázsiának nagyerőjű fejedelme
Viszi hős, isteni nyáját
Az egész föld kerekére,
Ki a száraz, ki a tenger
Hadi népét,
Bizakodva kemény, hős
Vezetőkben, az aranyból eredett
Ivadék isteni sarja.[8]

Második strófé.
Szeme nézvén oly sötéten,
Mint a gyilkos hegyi sárkány,